Document ID: 32010D0071

KOMISIJOS SPRENDIMAS
2010 m. vasario 8 d.
dėl diazinono neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedus
(pranešta dokumentu Nr. C(2010) 749)
(Tekstas svarbus EEE)
(2010/71/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
kadangi:
(1)
2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) nustatytas veikliųjų medžiagų, kurias reikia įvertinti siekiant išsiaiškinti, ar jos gali būti įtrauktos į Direktyvos 98/8/EB I, IA arba IB priedą, sąrašas.
(2)
Diazinonas į minėtą sąrašą įtrauktas kaip medžiaga, skirta naudoti 18-to tipo produktams: insekticidams, akaricidams ir kitų nariuotakojų kontrolės produktams, kaip apibrėžta Direktyvos 98/8/EB V priede.
(3)
Terminas, iki kurio turėjo būti pateiktas išsamus dokumentų dėl veikliųjų medžiagų, skirtų naudoti 18-to tipo produktams, rinkinys - 2006 m. balandžio 30 d. Tačiau iki nurodyto termino išsamių dokumentų rinkinių negauta.
(4)
Komisija apie tai informavo valstybes nares. Be to, 2006 m. birželio 14 d. Komisija tą informaciją paviešino elektroninėmis priemonėmis.
(5)
Per tris mėnesius nuo minėtos informacijos paskelbimo viena bendrovė pareiškė norą perimti diazinono naudojimo 18-to tipo produktams peržiūros programos dalyvio vaidmenį.
(6)
2007 m. lapkričio 29 d. Komisijos sprendime 2007/794/EB, kuriuo nustatomas naujas tam tikrų medžiagų, kurios turi būti įvertintos pagal Direktyvos 98/8/EB 16 straipsnio 2 dalyje nurodytą 10 metų darbo programą, dokumentų pateikimo terminas (3), nustatytas naujas dokumentų rinkinių pateikimo terminas - 2008 m. balandžio 30 d.
(7)
Iki naujojo termino, prieš pateikdamas dokumentų rinkinį, pareiškėjas konsultavosi su Portugalija, diazinoną vertinti paskirta ataskaitą rengiančia valstybe nare, kad išsiaiškintų, ar diazinono pamatinis produktas - antkaklis nuo blusų - laikytinas biocidiniu produktu, ar veterinariniu vaistu.
(8)
Portugalija, pasikonsultavusi su Komisija ir kitomis valstybėmis narėmis, informavo pareiškėją, kad dauguma valstybių narių tokį antkaklį nuo blusų, kurį pareiškėjas pateikė rinkai, laikytų ne biocidiniu produktu, o veterinariniu vaistu, kaip apibrėžta Europos Parlamento ir Tarybos Direktyvos 2001/82/EB 1 straipsnio 2 dalyje (4).
(9)
Atsižvelgdamas į šią informaciją, pareiškėjas nepateikė dokumentų rinkinio dėl diazinono kaip medžiagos, skirtos naudoti 18-to tipo produktams, įtraukimo į Direktyvos 98/8/EB I, IA arba IB priedus. Remiantis Reglamento (EB) Nr. 1451/2007 12 straipsnio 4 dalimi, su diazinono naudojimu 18-to tipo produktams susijusio dalyvio vaidmens perimti nebegalima.
(10)
Kadangi pareiškėjas per nustatytą laikotarpį dokumentų rinkinio nepateikė, diazinonas neturėtų būti įtrauktas į Direktyvos 98/8/EB I, IA arba IB priedus kaip medžiaga, skirta naudoti 18-to tipo produktams.
(11)
Reikia nustatyti ilgesnį laikotarpį antkakliams nuo blusų kaip biocidiniams produktams pašalinti iš kai kurių valstybių narių rinkų, siekiant sudaryti sąlygas juos autorizuoti kaip veterinarinius vaistus pagal Direktyvą 2001/82/EB.
(12)
Šiame sprendime numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Diazinonas (CAS numeris 333-41-5, EB numeris 206-373-8) neįtraukiamas į Direktyvos 98/8/EB I, IA arba IB priedus kaip medžiaga, skirta naudoti 18-to tipo produktams.
2 straipsnis
Antkakliai nuo blusų, kurie rinkai teikiami kaip biocidiniai produktai ir kurių sudėtyje yra diazinono kaip medžiagos, skirtos naudoti 18-to tipo produktams, rinkai nebeteikiami nuo 2013 m. kovo 1 d.
Kiti biocidiniai produktai, kurių sudėtyje yra diazinono kaip medžiagos, skirtos naudoti 18-to tipo produktams, rinkai nebeteikiami nuo 2011 m. kovo 1 d.
3 straipsnis
Šis sprendimas skirtas valstybėms narėms.
Priimta Briuselyje 2010 m. vasario 8 d.

Labels: 0
3
1
6